Nóg sterf terwyl gesondheidswerkers staak‘n Lid van Nehawu Maandag buite die Thelle Mogoerane-streekshospitaal in Vosloorus. (Foto: Wikus de Wet / AFP) Terwyl ontevrede gesondheidswerkers verbonde aan die vakbond Nehawu Maandag die tweede week van ’n nasionale staking binnegaan, het dit bekend geword dat nóg staatspasiënte weens die ontwrigtende staking gesterf het. Dr. Joe Phaahla, minister van gesondheid, het vanoggend tydens ’n besoek aan die Thelle Mogoerane-streekshospitaal in Vosloorus gesê meer as vier sterftes kan nou direk met die staking verbind word. Dit sluit in ’n driejarige kind. Die minister was egter versigtig om die jongste dodetal bekend te maak. “Ons kry meer [getalle]. Ek kan sê dat ons nie op vier [aangemelde sterftes] staan nie. Ons wil versigtig wees met akkuraatheid. Ons vorder tans alle kliniese data in. In hierdie stadium is daar meer as vier [sterftes] wat ons ontvang het.” Die arbeidshof in Johannesburg het intussen ’n interdik toegestaan wat die staking verbied. “Ons glo dat hierdie bevel die een of ander vorm van stabiliteit in gesondheidsfasiliteite oor die hele land sal bring,” het die departement van gesondheid gereageer. Die departement het die bevel bestempel as “’n oorwinning vir die onskuldige, kwesbare en onverbonde pasiënte wat die gevolge dra van die ontwrigtende en gewelddadige stakingsaksie. “Ons glo ook Nehawu sal die uitspraak in werking stel en sy lede beveel om so gou moontlik terug te keer werk toe.” ‘n Versperring Maandag buite die Thelle Mogoerane-streekshospitaal in Vosloorus. (Foto: Wikus de Wet / AFP) Honderde stakers het vandag buite die Thelle Mogoerane-hospitaal opgeruk terwyl Phaahla sy besoek afgelê het. Volgens Phaahla is 20 verpleegsters van die Suid-Afrikaanse Nasionale Weermag (SANW) Saterdag vanaf die Klerksdorp Tshepong-hospitaal na dié hospitaal gestuur weens ’n tekort aan hande. “Ek het gehoor hoe Nehawu sê [die sterftes wat met die staking verbind word] is propaganda. Dit is nie propaganda van die regering nie. Mense kom hierheen om mediese hulp te soek,” het Phaahla voorts aan verslaggewers gesê. “Ons aanvaar dat selfs onder die beste omstandighede siektes tot die dood lei. “Dit gebeur wanneer mediese personeel alle ingrypings beproef het. Wat noem mens dit wanneer daardie ingryping doelbewus geweier word omdat mense wat mediese sorg moet verskaf toegang tot gesondheidsfasiliteite geweier word, en wanneer mense sonder mediese hulp sterf?” wou die minister weet. “Indien daar mediese ingryping was, sou sommige oorleef het. “Totdat ons die finale verslae van klinici en patoloë kry, sal ons aanhou sê die meeste sterftes hou verband met die staking. Ons praat van mense wat gesterf het in ons fasiliteite waar hulle nie versorg kon word nie en waar gesondheidswerkers toegang geweier is.” Bykomende inligting deur News24.